નેપોલિયનના આ પુસ્તકની પદ્ધતિએ રમલ જ્યોતિષને મળતી આવે છે. યુરોપમાં તેને જીઓમંસી કહે છે, આ વિદ્યા આજે પણ યુરોપ, આફ્રિકા, આરબ અને દક્ષિણ અમેરિકામાં પ્રચલિત છે. જીઓમંસી અને રમલવિદ્યાની પદ્ધતિમાં થોડો તફાવત છે. આ વિદ્યા પરંપરાને લીધે રહસ્ય જાણનાર કુટુંબો પાસે જ રહી છે. પહેલાંના સમયમાં આદિવાસીઓ દેવી-દેવતાનું આહવાન કરતાં અને ઉન્નત જાગૃત અવસ્થામાં જમીન પર ચિત્રવિચિત્ર આકૃતિઓ બનાવતા, આ આકૃતિઓને ઉકેલીને તેની પરથી ગ્રહો જાણવામાં આવતા. એલીએસ્ટર ક્રોલી જેવા ગૂઢ વિદ્યાના જાણકારોએ આ વિષય પર સીમિત અને રહસ્યમય રીતે જ્ઞાન પીરસ્યું છે. આમ ગૂઢ વિદ્યાથી પ્રાપ્ત થતી આકૃતિઓને કયા ક્રમમાં કુંડળીમાં ગોઠવવી એ આજે પણ એક રહસ્ય જ રહ્યું છે. માડાગાસ્કર જેવા અજાણ્યા ટાપુના આદિવાસીઓ પણ આ વિદ્યા જાણે છે, તેઓ આ વિદ્યાને સિકડી કહે છે.